Jørn Jespersen (SF), 1998-06-25:
Vi er nu ved at være fremme ved snorene, når det drejer sig om forslaget til fødevarelov.
Det er vi meget kede af i SF.
Vi er meget betænkelige ved det, men vi må konstatere, at sådan er det, og nu er der ikke andet at gøre end at se fremad og forsøge at få det bedst mulige ud af den ordning.
Vi tror, det kommer til at volde ganske store problemer for regeringen at få det gennemført i praksis, men vi er selvfølgelig indstillet på at gøre vores til, når der er et flertal for det, at det kommer til at blive på den bedst mulige måde, og at det bliver en kontrol, som bliver så forbrugerorienteret, som det nu kan lade sig gøre.
Vi synes, det er meget problematisk, at man ikke har fået løst problemet med miljøkontrollen, men det må vi også have kigget på i den kommende tid og finde den bedst mulige løsning på det område.
Men der er en enkelt ting, som vi meget gerne vil have
nogle kontante reaktioner på fra de partier, som nu står bag nogle forslag.
Det drejer sig primært om offentliggørelse af kontrolresultater, fordi her i sidste øjeblik er det lykkedes for de borgerlige partier at få Socialdemokratiet og Det Radikale Venstre med til nogle formuleringer i betænkningen, som indebærer en meget væsentlig indskrænkning i muligheden for at offentliggøre kontrolresultater.
Det er et typisk eksempel på, at vi har en konflikt mellem nogle erhvervsinteresser, oven i købet nogle interesser hos de dårligste producenter af de dårligste varer, som ikke ønsker, at oplysninger skal komme ud til forbrugerne om den måde, hvorpå man omgår lovgivningen, og den måde, man producerer underlødige fødevarer på.
Det er klart nok, at der kan være nogle interesser hos erhvervsorganisationerne for, at den slags kontrolresultater ikke bliver offentliggjort, men det er lidt af en gåde for os i SF, hvordan Socialdemokratiet og Det Radikale Venstre kan være med til at indskrænke forbrugernes oplysningsniveau og de informationer, der tilflyder forbrugerne.
Det er oven i købet sådan, at når man har spurgt Socialdemokratiet og Det Radikale Venstre under andenbehandlingen, har man ikke fået noget svar på, hvad de to partiers motiver på det her punkt er.
Og det undrer os altså.
Hvis man ser på de udspil, der i øvrigt er kommet fra erhvervsministeren på forbrugerområdet, er nøgleordene jo mere oplysning, mere gennemsigtighed på markedet, flere informationer til forbrugerne.
Det er vel ikke for meget at sige, at erhvervsministerens forbrugerpolitiske udspil har som en af sine krumtapper og som et af sine helt afgørende omdrejningspunkter at sikre et øget informationsniveau til forbrugerne.
Ikke desto mindre er regeringspartierne altså med til ved vedtagelsen af fødevareloven at indskrænke oplysningsniveauet for forbrugerne og sikre, at færre og færre oplysninger kommer ud til forbrugerne.
Det betyder bl.a., at de oplysninger, der hidtil har været tilgængelige omkring kvalitetsniveau inden for frugt og grønt, kartofler osv., ikke længere vil blive offentliggjort.
De informationer får forbrugerne ikke længere.
Det betyder, at offentliggørelsesinstrumentet i vildledningskampagner ikke længere vil blive brugt.
Derfor skal jeg bede Socialdemokratiet og Det Radikale Venstre om fra Folketingets talerstol at forklare befolkningen, hvordan man kan gå med til at indskrænke informationsniveauet så voldsomt, som man her gør.
Jeg synes, at det mindste, man kan forlange af Socialdemokratiet og Det Radikale Venstre, er, at de har en begrundelse, som de kan lægge frem fra Folketingets talerstol.
Den er ikke kommet endnu, men jeg appellerer til, at den kommer i dag.